FEDERAŢIA RUSĂ – REPUBLICA TATARSTAN

Scurt istoric

După destrămarea Imperiului Mongol, regiunea a devenit Hanatul de Kazan, teritoriul Hoardei de Aur, cucerit de Rusia în anul 1552. O parte din musulmanii tătari au renunţat, sub presiunea rusă, la religia musulmană, trecând la religia creştină ortodoxă, dar mulţi nu au făcut-o. 

Moştenirea Regatului Mongol al Hoardei de Aur se întindea în Evul Mediu de la Siberia până în Balcani. Tătarii de la Volga sau tătarii de Kazan sunt mongoli de limbă turcă şi de religie musulmană, în acelaşi mod în care tătarii de Crimeea au originea în Regatul Mongol.

Timp de trei secole, prinţii ruşi au plătit tribut regatului şi apoi şi după dezmembrarea Hanatului de Kazan, fondat în secolul al XV-lea, care domina popoare turcofone şi fino-ugrice.

Cucerirea Kazanului de către Ivan cel Groaznic în 1552 a marcat începutul expansiunii ruseşti. Ruşii au decapitat nobilimea din Kazan, care a fost deposedată şi aproape exterminată în timpul represiunii insurecţiilor pentru recucerirea independenţei sale. Tătarii au rezistat atât la creştinizare, cât şi la rusificare.

Societatea tătară s-a transformat şi în secolul al XIX-lea tătarii din Kazan au fost primii din lumea musulmană care au avut o clasă mijlocie puternică şi educată, ceea ce le-a permis să ia conducerea mişcării naţionale musulmane din Imperiul Rus. Un curent modernist de gândire în Islam, Jadidismul, care îşi are originile în Volga tătară, a atins cel mai înalt nivel în secolul al XIX-lea în timpul Imperiului Rus, în pofida faptului ca poporul tătar era înrobit.

La începutul secolului al XX-lea, în Kazan ia naştere şi prima mişcare feministă din lumea islamică. Criza revoluţionară din Rusia a fost folosită de musulmani ca un prilej de a recuceri libertatea lor şi de a reconstitui Statul Volga-Ural. 

 

În Comisariatul pentru naţionalităţi se preconiza formarea unui stat care să reunească toţi musulmanii din imperiu.

Republica Autonomă a Tătarilor a fost constituită la 27 mai 1920, în interiorul Rusiei. Pentru a-i reduce puterile, Moscova a acordat ciuvaşilor care doreau să rămână în statul tătar o regiune autonomă exterioară şi a creat în mijlocul Republicii Tătare regiuni autonome ale altor populaţii. Sultan Galiev, partizanul unui Tatarstan independent, a fost asasinat în 1940. 

Coordonate geografice

Republica Tatarstan este situată în estul zonei europene a Rusiei şi este parte a zonei economice a Volgăi. Enclavă în centrul Rusiei, cu un teritoriu de numai 68.000 Km2, republica este divizată administrativ în 39 de districte şi 18 oraşe. Capitala este Kazan, centru istoric situat pe cursul râului Volga. Se învecinează cu alte republici: Başkurtistan la est (zona economică a Uralilor), Udmurţia la nord-est (în Urali), Mari-El, la nord-vest şi Ciuvaşia la vest (ambele pe Volga - Viatka). Cele mai importante râuri sunt Volga şi Kama, iar o cincime din suprafaţa sa totală este acoperită de păduri.

Aspecte demografice

Republica Tatarstan are (1995) 3.755.000 de locuitori (de altfel, în Rusia trăiesc aproximativ 4 milioane de tătari). În 1989, 48,5% din totalul populaţiei era de etnie tătară şi 43 % rusă. Ciuvaşii reprezintă cea mai mare grupare minoritară (4%). Tătarii din regiunea Volgăi sunt tătari de limbă turcă; din secolul al X-lea folosesc scrierea arabă. Din 1928 până în 1939 au folosit alfabetul şi scrierea latină; după 1939 alfabetul şi scrierea au avut la bază alfabetul chirilic. 

Astăzi, limbile oficiale de stat sunt limba tătară şi limba turcă.

Economie

· industrie

Economia republicii este centrată pe extracţia şi prelucrarea petrolului şi gazului metan. Este dezvoltată industria alimentară, textilă şi de îmbrăcăminte, de produse chimice şi petro-chimice, dar şi industria grea (ex: construcţia de maşini). Principalele centre industriale se găsesc în Kazan, Nebereznye, Chelny, Zelenodosky, Nizhnekamask, Almetyevsk, Christopol şi Bugulma.

· infrastuctură

Republica este legată printr-o reţea feroviară de Moscova şi Ekaterinburg, prin Munţii Urali, alte linii traversează teritoriul malului drept al Volgăi, de la nord la sud, iar în Kazan există cel mai important aeroport al ţării. 

· agricultură

Agricultura este axată pe producţia animalieră şi de cereale, precum şi pe legumicultură, horticultură, pomicultură.

Aspecte politice. Situaţia actuală

La 31 august 1990, Republica Autonomă Tătară şi-a proclamat suveranitatea faţă de Rusia, sub numele de Tatarstan. Această intenţie de secesiune a demonstrat tendinţele centrifuge care au fisurat integritatea Rusiei şi au lovit interesele sale, marcând renaşterea unor noi naţiuni.

Tatarstanul a refuzat să semneze Tratatul propus de către Federaţia Rusă, care susţinea menţinerea republicii în sfera de putere rusă. Tatarstanul a reluat, în replică, legăturile sale cu musulmanii din ex-URSS şi din lumea întreagă. 

La 18 octombrie 1993, Rusia a refuzat să recunoască această republică. Plebiscitul la scară naţională asupra Constituţiei ruse, care s-a ţinut în aceeaşi zi, a fost invalidat în Tatarstan întrucât nu au participat decât 13,9% dintre alegătorii înregistraţi. 

La 15 februarie 1994, preşedintele Tatarstanului, Mintimer Shaimiev, a semnat cu preşedintele rus Boris Elţin un tratat care acorda puteri extensive republicii şi-i permitea să aibă o constituţie proprie. Tratatul este încheiat pe o perioadă nedefinită, dar protocoalele individuale - care acordă Tatarstanului putere deplină asupra bunurilor statului, pământurilor şi unei părţi din veniturile provenite din impozite şi taxe - vor trebui extinse la fiecare cinci ani. În urma acestui acord care punea capăt crizei politice dintre Republică şi guvernul federal, s-au ţinut alegeri pentru Adunarea Federală, la 13 martie 1994. Acordurile încheiate reprezintă paşi importanţi în lupta pentru ca regiunile declarate autonome să-şi menţină independenţa politică, împotriva declaraţiilor actuale ale primului ministru rus, Evgheni Primakov, referitoare la recentralizarea puterii de către Moscova. Şi alte republici din Federaţia Rusă au urmat calea deschisă de Tatarstan, dar există temeri pentru viitorul fiecărui tratat pentru că primul ministru rus, Evgheni Primakov, face din ce în ce mai des referiri la schimbarea balanţei de putere cu Moscova şi la numirea directă de către guvernul central a guvernatorilor regionali, care până acum au fost aleşi pe plan local.

Tatarstanul continuă azi reformele socio-economice începute cu ani în urmă. Au fost adoptate multe legi noi, printre care legea proprietăţii private, care permite dreptul de cumpărare şi vânzare a pământului, inclusiv pentru investitori străini. 

